KYK: E.T. besoek Aarde wéér | Netwerk24
04 Desember 2019 13:00
Die geliefde ruimtewese E.T., wat in die Steven Spielberg-rolprent E.T. the Extra-terrestrial van 1982 bekend geword het, is terug. Altans, so blyk dit.
’n Video waarin E.T. ná al die jare met sy maatjie Elliot herenig word, is Donderdag op YouTube gelaai en is sedertdien al byna 12 miljoen keer gekyk.
Hoewel sommige mense dit as ’n nieamptelike opvolg tot die eerste rolprent beskou, is die video bloot ’n advertensie vir Xfinity, ’n Amerikaanse internet- en stromingsmaatskappy.
Henry Thomas, die akteur wat Elliot in die 1982-fliek vertolk het, het sy rol in dié advertensie hervat. Elliot het intussen grootgeword en het ’n vrou en kinders. In die advertensie word E.T. aan die internet en ’n virtuele werklikheid-kopstuk bekend gestel – wat nie met sy vorige besoek op Aarde bestaan het nie.
Die oorspronklike E.T. was ’n enorme sukses by die loket en het volgens die webwerf Box Office Mojo wêreldwyd meer as $660 miljoen verdien. Dit het ook nege Oscar-benoemings ontvang, waaronder vir beste rolprent. Hoewel Gandhi die Oscar vir beste rolprent voor E.T. weggeraap het, het dit steeds vier ander Oscars ontvang.
Thomas het voorheen aan die Britse koerant Metro gesê hy dink nie Steven Spielberg sal ’n opvolgrolprent van E.T. maak nie, of selfs enigiemand anders toelaat om dit te doen nie.
“ ’n Mens wil nie die oorspronklike goedkoop maak nie,” het hy gesê. – Saamgestel deur SZ Minnaar